**עבודת סיום השתלמות - הבעה והבנה בשגרה ובחירום - פיסג"ה כרמיאל תשפ"ה**

**יחידת הוראה בנושא:**

**חוק השקיות ואיכות הסביבה**

**יוצרת היחידה: בתיה ניב**

**קהל היעד:** עולים חדשים ברמה ג



**מטרות היחידה:**

1. הבנת הבעיה הסביבתית הנגרמת משימוש בשקיות פלסטיק.
2. היכרות עם חוק השקיות בישראל.
3. פיתוח יכולת לנתח טקסטים עיוניים ולגבש דעה מנומקת.
4. הרחבת אוצר מילים בנושא איכות הסביבה.

**שלב 1: פתיחה**

לפניכם קישור לקטע יוטיוב בנושא שקיות הפלסטיק.

<https://youtu.be/FKAVlPD1e5I>

האזינו לקטע וענו על השאלה הבאה:

**שאלת צפייה**: מה לדעתכם רוצה הסרטון להסביר? מה לדעתך הבעיה?

**שלב 2: קריאת טקסטים וניתוחם**

**מאמר 1**

למה לא שקיות ?

 (יונתן גרופ, מכון דוידסון לחינוך מדעי, 11.1.2017)

חוק השקיות, שנכנס לתוקף בתחילת החודש, מעורר תגובות מעורבות. החוק קובע שמחיר כל שקית "גופייה" תהיה מעתה עשר אגורות, ושלרשתות השיווק יהיה אסור לחלק אותן בחינם. אזרחים רבים תומכים במהלך, ואפילו חושבים שהגרסה הסופית של החוק רכה מדי, אך נשמעות גם קריאות רבות נגד החוק. יש קולות שטוענים שהוא פוגע בחופש הבחירה של הצרכנים ושהתועלת הסביבתית של הפחתת השימוש בשקיות זניחה.

אז מה בכלל הבעיה עם שקיות פלסטיק? נכון להיום [נצרכות בישראל](http://www.sviva.gov.il/subjectsEnv/Waste/SolidWaste-Data/Pages/ComprehensiveWasteSurvey.aspx)  מעל למיליארד שקיות "גופייה" בשנה, ורובן המכריע מגיע לאתרי הטמנת פסולת. הנזק הסביבתי שלהן כפול – הוא מתחיל כבר בשלב הייצור שלהן ומסתיים בזריקתן אחרי השימוש.

השקיות מיוצרות מנפט, כך שהן גורמות נזק סביבתי כבר בשלב ההפקה של חומר הגלם שלהן, עקב המשאבים הרבים המושקעים בקידוח, בהובלת ובזיקוק הנפט. לאחר השימוש בהן, שמסתיים בדרך כלל עם פריקת סל המוצרים בבית, הן מושלכות לאשפה ושם נוצר הנזק העיקרי.

פלסטיק הוא כ-20 אחוז מכלל משקל הפסולת הביתית שאנו משליכים. שקיות הפלסטיק הן מיעוט מהאשפה הזו – אחוזים בודדים מסך הפסולת. עם זאת, השקיות קלות המשקל נוטות להתפזר עם משבי הרוח ולהתפורר בחשיפה לקרינת השמש. חלקיהן מגיעים לא פעם למקורות המים ונשטפים עם הנחלים לים. אם ייצור הפלסטיק ימשיך בקצב הנוכחי כמעט שלא ייוותרו בקרוב אזורים באוקיינוסים שאינם נגועים בפסולת פלסטיק.

קצב ההעלמות של חלקיקי הפלסטיק אטי מאוד, ונמשך מאות שנים. חלקיקי הפלסטיק מכילים חומרים רעילים שמשאירים נזקים בלתי הפיכים בשרשראות מזון רגישות בכל כדור הארץ. גם השקיות שמגיעות לאתר הטמנת פסולת ונשארות בו גורמות לנזק. האתרים הללו גורמים זיהום בלתי הפיך של מי תהום וקרקעות, פולטים גזי חממה כמו מתאן וגזים רעילים אחרים, וגם פוגעים בנוף ובערך הכלכלי של הקרקע.

אפילו ה[מחזור](http://davidson.weizmann.ac.il/online/askexpert/%D7%94%D7%90%D7%9D-%D7%9E%D7%99%D7%97%D7%96%D7%95%D7%A8-%D7%A4%D7%9C%D7%A1%D7%98%D7%99%D7%A7-%D7%9E%D7%A9%D7%AA%D7%9C%D7%9D), שרבים רואים בו אפשרות המועדפת, רחוק מלהיות אידיאלי – הוא צורך אנרגיה ויוצר זיהום משני בעצמו. מכיוון שבישראל אין מפעלים למחזור שקיות, צריך לשלוח אותן לחו"ל, וגם זה דורש משאבים.

הפחתת נזקים.

המתנגדים לחוק טוענים שהיקף השקיות בתוך סך הפסולת לא מצדיק מהלך כל כך נרחב, שיש בו ממד סמלי ולא רק מעשי. כמו כן הם אומרים שהפגיעה בנוחות של הצרכנים גוברת על הנזקים הסביבתיים. עם זאת, מחקרים ב[מדינות שביצעו מהלכים דומים](http://link.springer.com/10.1007/s10640-006-9059-2), כמו אירלנד, או אף אסרו לחלוטין על השימוש בשקיות הניילון מראים שהצרכנים דווקא תומכים פעמים רבות במהלך לאחר מעשה, ושההשפעה הסביבתית שלו משמעותית.

חשוב לציין שהחוק לא אמור לפתור את כל הנזקים הסביבתיים של הפלסטיק, אלא רק להפחית אותם ובעיקר להגביר את המודעות ולשנות תרבות של צריכת יתר בלתי נחוצה. בעיקר כדאי לחשוב, האם הנזק הסביבתי הזה שווה את זה שנסחוב מוצרים הביתה בנוחות?

הפתרון הראשון והטוב ביותר לבעיה הוא פשוט לצרוך פחות שקיות ופחות מוצרי פלסטיק לשימוש מיידי. מוטב להשתמש בשקיות רב פעמיות מבד, שעדיפות גם על פני שקיות מניילון עבה שעובר בסופו של דבר מסלול דומה לכל שקית אחרת. אפשר גם לעבור לשימוש בשקיות מתכלות ביולוגית, אך יש לזכור שלא כל שקית שמתהדרת בתואר הזה אכן ראויה לו.

כך או כך, כל ירידה בכמות שקיות הגופייה שמגיעות לאתרי ההטמנה ולסביבה תהיה מבורכת, גם אם כמובן לא תפתור בפני עצמה את כל הבעיות.

**מאמר 2**

אושר סופית: כל שקית בסופר תעלה לנו כסף

 ( מעובד על פי מורן אזולאי ואילנה קוריאל, ynet מיום  29.03.16)

מליאת הכנסת אישרה בקריאה שנייה ושלישית את חוק השקיות, שבמסגרתו תופסק חלוקת שקיות בחינם ברשתות השיווק הגדולות וכל שקית תעלה 10 אגורות. החוק, שעבר ברוב של 44 תומכים ללא מתנגדים, ייכנס לתוקף בחודש ינואר 2017. מטרת החוק, שיזם המשרד להגנת הסביבה, היא לצמצם את השימוש בשקיות ובכך להפחית את כמות הפסולת.

השר להגנת הסביבה, אבי גבאי, אמר לאחר אישור ההצעה: "אנחנו עושים היום צעד חשוב לשמירה על הסביבה, ובלי להכביד על יוקר המחייה. לאחר שנים של דיונים - אני שמח שהצלחנו להעביר את החוק במושב הנוכחי של הכנסת בתמיכת ועדת הפנים של הכנסת".

מנתוני המשרד להגנת הסביבה - רשתות השיווק מוציאות כיום יותר מ-88 מיליון שקלים בכל שנה על חלוקת שקיות נשיאה. סכום זה מגולגל אל הצרכן באמצעות מחירי המוצרים. המהלך שמקדם המשרד להגנת הסביבה יוביל לשינוי המצב, כך שכל אדם ישא בעלויות לפי היקף הצריכה שלו.

לפי סקרים שערך המשרד לאיכות הסביבה, יותר מ-70% מהציבור תומכים בהפסקת חלוקת שקיות הפלסטיק בחינם. ישראלי ממוצע צורך כ-275 שקיות פלסטיק בשנה. סך הכל נצרכות בישראל כ-2.2 מיליארד שקיות בשנה. חלק גדול מהשקיות מביאות לפגיעה בשטחים הפתוחים ולזיהום המרחב העירוני, שמורות טבע, חופי הים והים עצמו.

על פי החוק, תיפסק לחלוטין חלוקה של שקיות נשיאה חד-פעמיות "דקות" שעוביין  פחות מ-20 מיקרון. בנוסף, רשתות השיווק הגדולות לא יורשו לחלק בחינם שקיות נשיאה חד פעמית שעובין 21 מיקרון או יותר, ויגבו עבור כל שקית סכום שאינו נמוך מ-10 אגורות.

 המחיר שיגבו רשתות השיווק עבור השקיות יועבר במלואו לקרן הניקיון של המשרד להגנת הסביבה, וישמש את המשרד לפרויקטים לצמצום זיהום האוויר ברחבי הארץ ולהסברה על החוק החדש.

 עו"ד עמית ברכה, מנכ"ל 'אדם טבע ודין', אמר לאחר אישור החוק: "כל הרעיון של חוק השקיות הוא שהציבור לא יסבול מנטל המס כי הוא ישנה את התנהגותו ויפסיק לצרוך שקיות. מחקרים שנעשו בעולם מראים כי היטל בסך 10 אגורות לא ישנה דפוסי צריכת שקיות, כך שבפועל, החוק שעבר הלילה יהפוך למס על הציבור, מבלי שתהיה לכך כל תועלת סביבתית".

 מעמותת "צלול" נמסר: "חוק השקיות שאושר הלילה בכנסת הוא חוק חשוב ומבורך שמתעכב שנים רבות מדי. עמותת צלול נאבקת כבר שנים, יחד עם המועצה לישראל יפה, לצמצום השימוש בשקיות המזהמות משום שזה מכבר הבנו שכדי לשנות הרגלים צריך חוק אמיץ ובלתי מתפשר, שיגרום לישראלים לקחת פחות שקיות במרכולים. אך זה לא החוק שאושר הלילה כשכל שקית תעלה 10 אגורות בלבד, וללא יעדים או סנקציות, נדמה שזה חוק שנוסח כדי לעבור בכנסת בקלות, והוא ישאיר את הציבור אדיש".

1. **הסבר מילים חדשות**

לפניכם 5 מילים מתוך הטקסטים. הסבירו את משמעותה של כל מילה בהקשר למשפט בטקסט.

הטמנה \_\_\_\_\_\_\_\_\_\_\_\_\_\_\_\_

מזהמות \_\_\_\_\_\_\_\_\_\_\_\_\_\_\_\_

מיקרון \_\_\_\_\_\_\_\_\_\_\_\_\_\_\_\_

גזי חממה \_\_\_\_\_\_\_\_\_\_\_\_\_\_\_\_

סנקציות \_\_\_\_\_\_\_\_\_\_\_\_\_\_\_\_

1. **שאלות הבנה**

1.על סמך הטקסטים שקראתם, כתבו מהן ה**מטרות**

 העיקריות של חוק השקיות?

2. לפי הטקסטים, מהם שלושת **הנימוקים המרכזיים** נגד חוק השקיות?

1. **שאלת הבעה**



על סמך הטקסטים שקראתם, תארו מה אתם רואים בתמונה ומה לדעתכם הבעיה.

**שלב 3: יצירת כרזה**

עליכם לצייר כרזה שמעודדת הפחתת שימוש בשקיות פלסטיק (בעזרת תמונה וסיסמה קצרה).

**תשובון**

שלב 1 - פתיחה

הסרטון מראה כי שקיות הפלסטיק שנמצאות בשימוש אינן נעלמות. הן מזהמות את הסביבה וגורמות נזק לטבע.

שלב 2 - קריאת טקסטים וניתוחם

1. הסבר מילים חדשות

**הטמנה** – קבירה באדמה, בדרך כלל בהקשר של פסולת.

**מזהמות** – גורמות לזיהום ופוגעות בסביבה.

**מיקרון** – יחידת מידה קטנה מאוד.

**גזי חממה** – גזים באטמוספירה שתורמים להתחממות כדור הארץ.

 **סנקציות** – עונשים או הגבלות שנועדו לשמור על החוק.

2. שאלות הבנה

1. המטרות העיקריות של חוק השקיות

משני הטקסטים אפשר להבין שהחוק נועד להפחית את השימוש בשקיות פלסטיק חד-פעמיות ולצמצם את הנזק לסביבה. המטרה היא להקטין את כמות הפסולת שמגיעה למזבלות ולמנוע זיהום של טבע, מים וחופים. בנוסף, החוק מעודד אנשים להשתמש בפחות שקיות מתוך מודעות לסביבה. הטקסט הראשון מתמקד בנזק הסביבתי של הפלסטיק, ואילו הטקסט השני עוסק בהיבטים החוקיים והכלכליים של השינוי.

2. הנימוקים המרכזיים נגד חוק השקיות

* החוק מגביל את הצרכנים – אנשים מרגישים שהם נאלצים לשלם על שקיות, מה שפוגע בחופש הבחירה שלהם (טקסט 1).
* החוק לא ישפיע על השימוש בשקיות – יש כאלה שחושבים ש־10 אגורות זה סכום קטן מדי כדי לגרום לאנשים להפסיק להשתמש בהן, ולכן החוק יהיה סתם מס נוסף (טקסט 2).
* השקיות לא מזיקות מספיק כדי להצדיק חוק כזה – מכיוון שהן נמצאות רק בחלק קטן מהפסולת, יש שטוענים שכדאי לטפל בבעיות סביבתיות גדולות יותר (טקסט 1).

3. תשובה לשאלת הבעה

בתמונה ניתן לראות ערימת אשפה על חוף הים שמורכבת ברובה משקיות פלסטיק. אשפה זו אינה מתפרקת. אם היא לא תיאסף למקום איסוף אשפה היא תגיע לים ותגרום נזק לאוצרות הטבע.

דוגמה לכרזה

